પ્રાચીન હિન્દુ પરંપરા અનુસાર દરેક મહાન કાર્ય કરતા પહેલા એક દીર્ઘ અને પૂર્ણ તૈયારીઓ જરૂરી છે. આથી તેના માટે એક એવો સંકલ્પ લેવો આવશ્યક છે જે તેની અવધારણાઓ અને ઉદ્દેશોથી યુક્ત હોય. સંકલ્પના શબ્દોની પસંદગી એવી રીતે જ કરવામાં આવી છે કે જેનાથી હિન્દુ વૈશ્વિક દૃષ્ટિમાં વર્ણિત બ્રહ્માંડ-વિજ્ઞાન પરીભાષિત થાય. દેશ, કાળ, યુગ તથા મન્વંતરોની સમયબદ્ધતાથી શરૂ કરીને જે સમયે સંકલ્પ લેવાય છે અને જે સ્થળે લેવાય છે, તેનું પણ ગાણિતિક આકલન છે. યોગ્ય પુરોહિતો દ્વારા ધાર્મિક અનુષ્ઠાનોના આરંભ પહેલાં સંકલ્પ લેવડાવવો આવશ્યક હતો. અશ્વમેઘ કે રાજસુ-યજ્ઞ કે અન્ય વિવિધ પ્રકારના યજ્ઞો પહેલાં પણ રાજાઓ દ્વારા વિજયલક્ષી માટે સંકલ્પ લેવો આવશ્યક હતો. આ પરંપરા અનવરતપણે આજે પણ ચાલુ જ છે. આ રીતે સંકલ્પ કોઈ મહાન કાર્ય માટે સામુહિક પ્રયાસ કે વચનબદ્ધતા છે.